瑞不爲祥
作者：宋理宗
朝代：宋

paragraphs: 初是烈祖開炎圖，華夷一統同車書。
人心愛戴無遠邇，親傳聖像繪成都。
成都赤子尊君父，大廷重光奉祠宇。
殿旁一木久已枯，俄發三芽當夏五。
萬物榮枯知有時，枯楊況更能生稊。
天胡此野大此瑞，祖宗垂佑從可知。
吁嗟全蜀今非昔，玉壘金城久荆棘。
幸今天道已好還，欲洗腥羶歸古益。
矧茲廊廟古棟梁，肅雍顯相登明堂。
岷峨萬里來獻瑞，願符景運答休祥。
書言顛木有由蘗，天其永命復大業。
中興肇開同一機，萬載重芳光史牒。